ઝાલાવાડમાં રેતી, કપચી સહિતનો ખનિજનું ખનન અને વહન ગેરકાયદેસર થઈ રહ્યુ છે. જેમાં ખનિજ માફીયાઓ બેફામ બની, સરકારની તિજોરીને નુકસાન કરી રહ્યા છે ત્યારે સરકારી તિજોરીની અલીગઢી તાળાં વાગે તે પહેલા ઝાલાવાડમાં તંત્ર સક્રિય બન્યું છે. સુરેન્દ્રનગર જિલ્લામાં ખનિજ ચોરી વ્યાપક બનતા તંત્રએ ચેકીંગ હાથ ધર્યુ છે ત્યારે સુરેન્દ્રનગર-મૂળી રોડ પર વઢવાણ પ્રાંત અધિકારીની ટીમે રાત્રે સપાટો બોલાવ્યો હતો. જેમાં રાજકોટ રોડ, મૂળી રોડ, સુરેન્દ્રનગર રોડ તરફ જતા ૧૮ જેટલા કપચી ભરેલા ડમ્પરોનું ચેકીંગ હાથ ધર્યુ હતુ. જેમાં બે ડમ્પરો રોયલ્ટી વગરના જણાતા ડમ્પર જપ્ત કરી પોલીસને સોંપવામાં આવ્યા છે. આ ચેકીંગ વઢવાણ નાયબ કલેક્ટરે વિજય પટ્ટણી, મામલતદાર ચૌધરી, સર્કલ ઓફિસર એ. એ. પંજવાણી, ખાણ-ખનિજ વિભાગના અધિકારીઓ મોડી રાત ૨.૦૦ વાગ્યા સુધી ઉજાગરા કર્યા હતા. આ કાર્યવાહીમાં જપ્ત થયેલ ડમ્પરોને સીઝ કરી પોલીસને આપી, ફરિયાદની તજવીજ હાથ ધરવામાં આવી છે. આગામી સમયમાં શહેરી વિસ્તારોમાં અને ભોગાવો નદીમાં વોચ રાખવામાં આવનાર છે. સુરેન્દ્રનગર-વઢવાણમાં તહેવારો પર જ તંત્રએ સપાટો બોલાવાતા ખનિજ ચોરોમાં ફફડાટની લાગણી ફેલાઈ છે.